钦定古今图书集成/明伦汇编/官常典/第790卷 > 姚祐
## 钦定古今图书集成/明伦汇编/官常典/第790卷 > 姚祐

按《宋史》本传：“祐字伯受，湖州长兴人。元丰末，第进士。
徽宗初，除夔州路转运判官。且行，会帝幸禁苑，御弓
矢，祐奏《圣武临射赋》。帝大悦，留为右正言。历陈绍述
之说，迁左司谏。建议置辅郡以拱大畿，进殿中监。六
尚局官制成，凡所以事上，率属，察举稽违，殿最勤惰
之法，皆祐裁定。以亲老请郡，授显谟阁待制，知江宁”
府。时召捕张怀素，祐追获之，复为殿中监。逾岁，以直
学士知郑州，改秦州。或请调熙河弓箭士徙边，以省
更戍。祐谓“人情怀土重迁，丐以二年为更发之期，满
岁乐业而愿留者乃听。”且请择熙、秦富民分丁授地，
蠲役借粮，以劝耕植；益广秦之东、西川，建城壁，严保
障，以控熙河、泾原。皆从之。复为殿中监，改吏部侍郎，
命镇蜀，用母老辞。迁工部尚书，加龙图阁学士，为大
名尹，进延康殿学士，复为工部尚书，徙礼部。母丧，除
知太原府。县有小胥造冢，逼其先墓者，祐疑为厌己，
请解官持服。先是，诏许祐悉买墓旁地，遂并徙他冢，
小胥不从，故祐持以为说，言者论其挟仇要君，乃止。
以提举上清宝箓宫卒，赠特进，谥曰“文僖。”